b'\n_START_ARTICLE_\nPromenade des Anglais\n_START_PARAGRAPH_\nPromenade des Anglais (Nizzan provensaalilla Camin deis Angl\xc3\xa9s) on V\xc3\xa4li\xc2\xadmeren rantaa pitkin kulkeva, noin seitsem\xc3\xa4n kilometri\xc3\xa4 pitk\xc3\xa4 puistokatu Nizzassa, Ranskassa V\xc3\xa4li\xc2\xadmeren rannalla. Se johtaa kaupungin keskustasta l\xc3\xa4nteen Var-joelle saakka. Sen it\xc3\xa4isen\xc3\xa4 jatkeena kaupungin keskustan kohdalla on Quai des \xc3\x89tats-Unis ("Yhdys\xc2\xadvaltojen ranta\xc2\xadkatu").\n_START_SECTION_\nHistoria\n_START_PARAGRAPH_\nPromenade des Anglais rakennettiin 1820-luvulla, kun englantilainen pappi Lewis Way palkkasi paikalliset ty\xc3\xb6tt\xc3\xb6m\xc3\xa4t tasoittamaan kivist\xc3\xa4 rantaa ja rakentamaan sinne kulkutien. Kadun varrelle rakennettiin 1800-luvulla joukko huviloita ja palatseja._NEWLINE_Nimens\xc3\xa4, joka tarkoittaa "englantilaisten k\xc3\xa4vely\xc2\xadpaikkaa" (promenadia), katu sai englantilaisista matkailijoista, joita 1800-luvulla saapui Rivieralle suurin joukoin varsinkin talvisin. Alun perin nimi oli paikallisella provensaalin murteella, nissardilla Camin deis Angl\xc3\xa9s. Nykyiseen muotoon nimi muutettiin vuonna 1860 sen j\xc3\xa4lkeen, kun Nizzan kreivikunta oli liitetty Ranskaan.\n_START_SECTION_\nNyky\xc3\xa4\xc3\xa4n\n_START_PARAGRAPH_\nPromenade des Anglais on nykyisin varsin vilkas\xc2\xadliikenteinen, sill\xc3\xa4 se on osa kaupungin keskustasta l\xc3\xa4nteen johtavaa liikenne\xc2\xadv\xc3\xa4yl\xc3\xa4\xc3\xa4. Kuitenkin my\xc3\xb6s sen jalkak\xc3\xa4yt\xc3\xa4v\xc3\xa4t ovat leve\xc3\xa4t ja varsinkin merenpuoleinen, palmujen reunustama jalka\xc2\xadk\xc3\xa4yt\xc3\xa4v\xc3\xa4 on edelleen sek\xc3\xa4 paikallisten asukkaiden ett\xc3\xa4 turistien suosima k\xc3\xa4velypaikka. Se on my\xc3\xb6s juoksijoiden, py\xc3\xb6r\xc3\xa4ili\xc2\xadj\xc3\xb6iden ja rulla\xc2\xadluistelijoiden suosiossa. Ranta-alue kadun ja meren\xc2\xadrannan v\xc3\xa4liss\xc3\xa4 on p\xc3\xa4\xc3\xa4llystetty py\xc3\xb6reill\xc3\xa4 kivill\xc3\xa4._NEWLINE_Kadun varrella on useita hotelleja, joista huomatta\xc2\xadvimpia ovat H\xc3\xb4tel N\xc3\xa9gresco sek\xc3\xa4 Palais de la M\xc3\xa9diterrann\xc3\xa9. Viimeksi mainitussa avattiin j\xc3\xa4lleen vuonna 2004 my\xc3\xb6s v\xc3\xa4lill\xc3\xa4 jo suljettu pelikasino._NEWLINE_Nizzan karnevaalien yhteydess\xc3\xa4 Promenade des Anglais\'lla j\xc3\xa4rjestet\xc3\xa4\xc3\xa4n kukka\xc2\xadparaati. Ranta\xc2\xadkadulla on vuosittain my\xc3\xb6s Pariisi-Nizza-ajon maali._NEWLINE_Promenade des Anglais\'n l\xc3\xa4ntisin osa Carrasista Var-joelle ei kulje meren\xc2\xad\xc2\xadrantaa pitkin, sill\xc3\xa4 C\xc3\xb4te d\'Azurin kansainv\xc3\xa4linen lentoasema on rakennettu sen ja rannan v\xc3\xa4liin. T\xc3\xa4m\xc3\xa4 osuus kadusta on paikoitellen rakennettu moottoritiem\xc3\xa4iseksi eri\xc2\xadtaso\xc2\xadliittymineen.\n_START_SECTION_\nTerrori-isku 14. hein\xc3\xa4kuuta 2016\n_START_PARAGRAPH_\nKuorma-auto ajoi v\xc3\xa4kijoukkoon Promenade des Anglais:lla Ranskan kansallisp\xc3\xa4iv\xc3\xa4n\xc3\xa4 14. hein\xc3\xa4kuuta 2016. Iskussa kuoli 84 ihmist\xc3\xa4 ja loukkaantui 202, joista 50 kriittisess\xc3\xa4 tilassa.'